Per Steinar Osmundnes (Kristelig Folkeparti), 2004-03-23:
Når kloning har vorte eit omfattande samfunnstema og ein omfattande samfunnsdebatt, er det ikkje minst fordi bruken av denne teknikken reiser ein del vanskelege etiske spørsmål. Kristeleg Folkeparti meiner at grunnlaget for ei positiv vurdering av ny teknologi er humanismen si vektlegging av menneskets evne til fornuftig tenking, saman med den kristne kultur si vektlegging av menneskets eigenverdi og forvaltaroppgåve overfor skaparverket. Respekten for alt liv må vere utgangspunktet vårt i arbeidet med desse spørsmåla. I motsetning til dyr kan aldri mennesket tilskrivast ein verdi med den grunngivinga at mennesket er tenleg til visse formål. Mennesket har ein verdi i seg sjølv. Det kan difor ikkje aksepterast at menneskelivet vert eit middel for andre menneske. Kvart menneske har ein verdi som er unik i forhold til andre skapningar. Kloning av dyr har hos mange skapt frykt for illegal overføring av teknikken, slik at han kan brukast til å klone menneske. Det var også denne frykta som vart avspegla i debattane i Stortinget i 1997 då Stortinget bad Regjeringa fremme forslag til endring av genteknologilova som inneber at forsøk med kloning av dyr og høgtståande organismar vert forbode. Kristeleg Folkeparti er oppteke av at det må leggjast eit føre var-prinsipp til grunn for bruk av bio- og genteknologi og utviding av verkeområdet i dagens reguleringar på dette området. Ved kloning av dyr inneber eit slikt prinsipp at der det er rimeleg tvil med omsyn til om bruk av kloningsteknikkar kan ha ein mogleg overføringsverdi for utvikling av metodar for reproduktiv kloning av menneske, eller kan ha negative konsekvensar for miljø, menneske og dyrehelse eller andre forhold, må tvilen kome enkeltmennesket, naturen og samfunnet til gode. Det å reprodusere menneske gjennom manipulering av menneskelege kjønnsceller, er ei handling som i seg sjølv må reknast for å vere i strid med rådande etikk i samfunnet. Teknikkar som kloning brukt på dyr kan også sjåast på som etiske tvilstilfelle, som ei form for manipulering med skaparverket, og må avvisast som etisk uakseptable i seg sjølve. Men dersom bruken av slike teknikkar på dyr i neste omgang kan føre til framsteg innanfor t.d. medisinsk behandling slik at menneskeliv kan reddast, vil det frå Kristeleg Folkeparti si side verke vanskeleg å avvise bruken av slik teknologi på dyr på eit reint pliktetisk grunnlag. Når det gjeld dyr, støttar difor Kristeleg Folkeparti Regjeringa sitt syn at det er meir naturleg å sjå saka frå ein konsekvensetisk synsvinkel. Dette kan innebere eit svært restriktivt syn på bruk av kloningsteknikkar, samtidig som ein aksepterer at det kan finnast tilfelle der fordelane etisk sett er større enn ulempene. Det er eit utbreidd moralsyn i Noreg i dag at det ikkje er prinsipielt gale å bruke dyr ut frå viktige menneskelege omsyn, men det viktige er korleis dyra vert behandla mens dei lever, samtidig som gode formål ikkje på langt nær kan forsvare allslags bruk av dyr. Kloning av dyr bør difor etter Kristeleg Folkeparti sitt syn regulerast slik at det støttar fullt opp under forbodet mot kloning av menneske, samtidig som det er viktig for samfunnet å gjere seg nytte av det potensialet som kloning av dyr kan innebere for veterinær- og humanmedisinen. Dette er også bakgrunnen for at det vert høve til dispensasjon frå lova etter gitte strenge kriterium, og etter søknad. Genteknologilova skal danne den ytre ramma om moderne bioteknologi, der målet er å sikre at moderne bioteknologi vert nytta til felles beste og i pakt med dei grunnverdiane som samfunnet vårt byggjer på. Kristeleg Folkeparti meiner at Regjeringa på ein god måte har klart å vege dei ulike etiske dilemma opp mot kvarandre, og støttar at det vert eit generelt forbod mot kloning av dyr, men at det vert gitt høve for dispensasjon etter gitte kriterium. Kristeleg Folkeparti er glad for at dette også er det som fleirtalet i komiteen støttar.